**Njoftim për zhvillimin e konsultimit publik me grupet e interesit, lidhur me projektligjin “Për qeverisjen elektronike”**

Projektligji propozohet si një instrument rregullator në kuadër të politikave qeveritare të përcaktuara për shtimin dhe promovimin e shërbimeve elektronike për qytetarët, biznesin dhe administratën, për përdorimin e TIK në edukim për të kapërcyer hendekun digjital dhe për të aftësuar rininë, si dhe për konsolidimin e infrastrukturës digjitale në të gjithë territorin e Republikës së Shqipërisë, duke respektuar me rigorozitet parimet evropiane të konkurrencës së lirë e të ndershme.

Projektligji ka si qëllim përcaktimin e të drejtave, detyrimeve dhe përgjegjësive të autoriteteve publike dhe subjekteve private, në lidhje me krijimin, zhvillimin dhe menaxhimin e sistemeve të infrastrukturës të informacionit, detyrimin e autoriteteve publike dhe subjekteve private në respektimin e standardeve të sigurisë elektronike, përcaktimin e rregullave për krijimin dhe ofrimin e shërbimeve të qeverisjes elektronike në Republikën e Shqipërisë, si dhe aksesin, përpunimin dhe protokollimin e informacionit në rrugë elektronike.

Ky projektligj vjen si rezultat i nevojës së plotësimit dhe përmirësimit të kuadrit ligjor në fushën e shoqërisë së informacionit, e cila është shumë dinamike.

Objektivat e këtij projektligji përfshijnë, por pa u kufizuar:

* Parimet e përgjithshme të qeverisjes elektronike dhe infrastrukturës së saj;
* Detyrimet e autoriteteve publike dhe subjekteve private, në ofrimin e shërbimeve në mënyrë elektronike, si dhe mënyrat e ofrimit të shërbimeve të qeverisjes elektronike;
* Të drejtat e personave fizikë, subjekteve private dhe autoriteteve publike, për të komunikuar me njëri-tjetrin përmes teknologjisë së informacionit dhe komunikimit;
* Funksionimin dhe ndërveprimin midis autoriteteve publike dhe subjekteve private për qeverisjen elektronike;
* Infrastrukturën e shërbimeve të qeverisjes elektronike;
* Sistemin e Administrimit dhe Protokollit të Dokumentit Elektronik për Institucionet e Administratës Shtetërore në nivel Qendror dhe Vendor.
* Përcaktimin e Agjencisë Kombëtare të Teknologjisë së Informacionit si autoriteti përgjegjës për Certifikimin Elektronik dhe Sigurinë Kibernetike në zbatim të këtij projektligji dhe legjislacionit në fuqi për shërbimet publike.

Projektligji “Për qeverisjen elektronike” si dhe relacioni përkatës gjendet në linkun e mëposhtëm:

1. Projektligji “Për qeverisjen elektronike”
2. Relacioni i projektligjit.